تورکیه‌نین ان گؤزل، ان تمیز چیمرلیک‌لری‌نین یئرلشدیگی اژه بؤلگه‌سی‌نین اؤنملی توریزم مرکزلرین‌دن کوشاآداسی و دیدیم ساحل‌لرینده رامازان بایرامی تعطیلی نین باشا چاتماسینا باخمایا‌راق هله ده چوخلو اینسان وار.
کوشاآداسیندا یئرلی و خاریجی توریست‌لر، "قادین‌لار چیمرلیگی” باشدا اولماقلا "میللی پارک"، "سئوگی" و "کوشتور" کیمی چیمرلیک‌لره آخیشیب. توریزم مرکزینده خیلی سایدا سو پارکی دا دقت مرکزینده اولوب.
کوشاآداسی توریزم تبلیغات وقفی‌نین صدری بولند ایلباهارین آنادولو خبرلر آگئنت‌لیگینه وئردیگی معلوماتا گؤره، 9 گونلوک رامازان بایرامی تعطیلینده قصبه‌ده گؤزلنیلمه‌ین توریست آخینی اولوب.
تعطیل‌‌دن سونرا دا فعاللیغین داوام ائتمه‌سی‌نین ممنونیت دوغوردویونو بیلدیرن ایلباهار دئییب کی، خصوصیله هفته ایچی اولماسینا باخمایا‌راق ساحل‌لرده‌کی فعالیق بیزی ممنون ائدیر. سیاحت گمی‌لری‌نین سایی‌نین آرتماسی دا قصبه‌یه اقتصادی دستک تامین ائدیر. یئرلی و خاریجی توریست‌لری خوشبخت ائتمک اوچون الیمیزدن گلنی یئرینه یئتیریریک.
دیگر طرفدن دیدیم قصبه‌سینده ده بایرام‌دان سونرا فعال‌لیق موشاهیده ائدیلیب. قصبه‌نین اؤنملی چیمرلیک‌لرین‌دن "آلتینکوم" ساحلی یئرلی و خاریجی توریست‌لرله دولوب.
